
În domeniul folclorului — fenomen social viu, în permanentă evoluţie —, cercetarea științifică fundamentală se 
impune să fie reluată periodic, ori de câte ori schimbările majore prin care trece societatea de-a lungul timpului 
produc modificări vizibile ale mentalităților şi modului de viață al oamenilor şi, implicit, şi ale creaţiilor folclorice 
ale acestora. Dintre multiplele etape pe care studierea fenomenului folcloric le presupune (culegere, sistematizare, 
analiză, sinteză) culegerea informaţiei din teren este, cu siguranță, un demers ştiinţific esenţial, care necesită atât 
un efort organizatoric şi fizic considerabil, cât şi o metodologie de lucru riguros elaborată şi aplicată, pentru a se 
putea obţine o eficiență maximă a rezultatelor, pe durata limitată a anchetei. Cu toate că, în ultimele decenii, 
cercetările sistematice pe teren nu au mai constituit obiectul prioritar al specialiștilor în cultură spirituală 
tradiţională, aşa cum se întâmpla mai ales înainte de 1989, constatăm cu satisfacție că şcoala de etnomuzicologie 
clujeană face excepţie de la această tendință, propunând proiecte de anvergură desfăşurate şi finalizate cu succes. 
Ne referim la culegerea și investigarea detaliată a colindelor transilvane! și la prospectarea recentă a unui ţinut 
renumit, cu bogate tradiţii, cel „al Pădurenilor” — judeţul Hunedoara. Rezultatul anchetelor folclorice din arealul 
menţionat s-a concretizat într-o apariţie editorială remarcabilă?, semnată de loan Bocşa și Alina Stan, profesori ai 
Academiei Naţionale de Muzică „Gheorghe Dima” din Cluj-Napoca şi specialiști reputați, atât în domeniul 
cercetării, cât şi al interpretării, solistice şi de grup (în cadrul Ansamblului de muzică tradițională românească 
„Icoane” al instituţiei artistice clujene menţionate), a graiului muzical transilvănean. 

Cartea impresionează de la primul contact vizual: coperta cartonată, cu o grafică sobră şi elegantă, fontul literar 
şi muzical îngrijit şi lizibil, optima așezare în pagină, hârtia fină, de calitate superioară — toate contribuie la 
realizarea unui aspect grafic impecabil. Conţinutul volumului este organizat în maniera consacrată studiilor 
etnomuzicologice — un succint Cuvânt de început, urmat de Studiul introductiv, Colecţia de melodii şi texte literare 
şi un număr de Anexe. 

În Cuvântul de început este punctat cadrul motivațional al cercetării Ținutului Pădurenilor de către cei doi 
autori, loan Bocşa şi Alina Stan. Motivația obiectivă, ştiinţific-profesională a cercetării este valoarea în sine a 
repertoriului muzical din această zonă, păstrat în colecţiile de folclor şi faptul că au fost identificate încă „o 
multitudine de aşezări necercetate” (p. 9). Justificările de ordin subiectiv au fost, în ceea ce îl priveşte pe Ioan 
Bocșa, legătura de suflet pe care acesta a avut-o cu interpretul şi colegul de scenă Drăgan Muntean (1955-2002), 
„cea mai importantă voce a Ținutului Pădurenilor”, acţiunea de cercetare dorindu-se „să fie privită şi ca un omagiu 
adus lui”; pentru Alina Stan, motivaţia este originea sa hunedoreană şi pasiunea pentru folclorul ținuturilor natale. 
Culegerile din teren au fost realizate de cei doi autori, cărora li s-a alăturat Bogdan Toma. Lucrul efectiv la volum, 
în ceea ce priveşte partea muzicală, a fost făcut în echipă, autorilor adăugându-se alți specialişti ai Academiei 
Naţionale de Muzică „Gheorghe Dima”, care s-au implicat cu „ştiinţă, muncă şi dăruire”: Delia Stoian-lrimie, 
Dionisie Stoian-lrimie, Ciprian Mizgan-Danciu, Andra Pătraş, Ovidiu Barteş. Partea literară, reprezentată de 
transcrierile fonetice ale textelor melodiilor, a fost efectuată de Cosmina Timoce-Mocanu (cercetător în domeniul 
filologic). 

Studiul introductiv debutează cu trasarea cadrului geografic şi a ocupaţiilor de bază ale locuitorilor zonei 
Pădurenilor, urmată de prezentarea pe scurt a informaţiilor privind stadiul cercetării anterioare derulării proiectului 
clujean. Astfel, investigaţiile folclorice au fost efectuate, mai întâi, de către folcloristul şi compozitorul maghiar 
Bela Bartok (între 1913-1914), urmat de Emilia Comişel (1946-1960). Culegerilor din teren şi studiilor acestor 
renumiţi cercetători li s-au adăugat anchetele folclorice realizate în anii '80 de Rusalin Ișfănoni şi Radu Herciu şi, 
în 2016, de Bogdan Toma (rezultatul demersului ştiinţific al acestora fiind un total de 231 de melodii culese, însă 
nevalorificate editorial). Echipa Academiei din Cluj-Napoca a reușit performanţa culegerii a 337 melodii (în 
perioada aprilie-august 2017), majoritatea publicate în Colecţia de melodii și texte împreună cu cele menționate 
anterior (Işfănoni & Herciu & Toma), rezultând un total de 524 de melodii. Antologia muzicală reprezintă 
secțiunea centrală a lucrării şi cuprinde: repertoriul de nuntă (cântece de mireasă), cântece de cătănie, repertoriu 
funebru (cântece rituale, bocete), repertoriul sărbătorilor de iarnă (colinde) şi repertoriul neocazional — cântece de 
stil vechi, de stil modern şi vocale de joc; piese instrumentale. 

Studiul introductiv se axează apoi pe analiza sintetică a genurilor, clasificate după tipurile melodice, stabilite 
diferențiat, în funcţie de caracteristicile elementelor de limbaj comune predominante. Se evidențiază o mare 
bogăţie a variantelor acestora, atât în cântecul ritual de mireasă, cât şi în repertoriul funebru şi în cel de colindă. 
Cântecul de mireasă (59 de melodii) este reprezentat de două tipuri melodice principale, de strat arhaic, respectiv 
modern, „susţinute de un număr impresionant de variante melodice şi de texte literare” (p. 16). Cântecul ritual 
funebru (79 de melodii) evidenţiază în principal patru tipuri melodice, conservate în timp (de-a lungul celor 
şaptezeci de ani scurşi de la ultima cercetare anterioară, realizată de Emilia Comișel) datorită păstrării funcţiei 
acestor genuri şi performării de grup. Bocetele (29 de melodii) au fost ordonate „pe baza complexității structurii 
arhitectonice (...), a cadenţelor şi a profilului melodic general” (p. 9), iar colindele (194 de piese) au fost organizate 
conform tipologiei muzicale elaborate de Ileana Szenik, bazată în principal pe „identificarea profilului general al 
melodiei”, rezultând şapte supragrupe, fiecare dintre acestea cu grupele ei, dispuse după categoria metrică şi cea 
modală. Repertoriul neocazional este şi el bogat şi cuprinde 150 de cântece, deoarece şi numărul interpreţilor 
acestora este unul impresionant (pădurenii „cântă de când se ştiu”, p. 29). Acesta constă în cântece propriu-zise 
(de stil vechi, predominante, de stil modern şi vocale de joc) şi piese instrumentale. 

Latura interpretativă a muzicii ținutului Pădurenilor face de asemenea obiectul analizei celor doi folclorişti 
clujeni, tot în cadrul Studiului introductiv. Autorii evidenţiază cu multă sensibilitate talentul artistic nativ al 
pădurenilor, „calităţile muzicale de excepţie — voce, auz, timbru vocal, memorie, simţ artistic, creativitate” (p. 13) 
— ale acestora. Din rândul lor, nonagenara Nana Cosana a lu” Chici se detaşează ca o figură emblematică a comunei 
Cerişor şi a întregului areal studiat, de la aceasta fiind culese, de-a lungul vieţii, un mare număr de melodii, mai 
întâi de către echipa de folclorişti coordonată de Emilia Comişel, iar recent, şi de către folcloriştii clujeni. 
Înregistrările de pe CD-ul audio atașat volumului ridică la un înalt nivel potenţialul formativ al lucrării în ceea ce 
priveşte performarea în stil autentic folcloric şi reprezintă, într-adevăr, o mărturie de necontestat a harului 
interpretativ al pădurenilor, realmente impresionant, mai ales în contextul actual al mutaţiilor suferite de satul 
românesc prin depopulare şi îmbătrânire. 

Anexele consistente pun la îndemâna cititorului informațiile de bază referitoare la cercetarea în teren, dar 
constituie şi un util instrument de lucru. Ele constă în: tabele de corespondenţă cu înregistrările de pe DVD-ul 
documentar între codul de identificare şi numărul de ordine din volum, 3 indexuri alfabetice: al versurilor iniţiale, 
al comunelor şi satelor aparținătoare, al persoanelor-sursă şi al localităţilor de proveniență, un glosar, rezumatul 
în limbile engleză, franceză şi germană şi o emoţionantă galerie foto cu imagini din timpul anchetelor folclorice. 
Cu siguranţă, şi transcrierea fonetică simplificată a textelor, realizată cu acribie de specialistul literat Cosmina 
Timoce-Mocanu ajută la reconstituirea şi păstrarea în scris a specificului graiului local şi potenţează valoarea 
documentară a lucrării. 

Volumul convinge atât prin rigoarea studiului introductiv, caracterizat prin claritate, coerență, capacitate de 
sinteză şi concizie remarcabile, cât mai ales prin vastitatea şi calitatea materialului folcloric al Colecţiei de melodii 
și texte literare, care confirmă faptul că, în Ținutul Pădurenilor, folclorul subzistă chiar şi în condiţiile actuale, 
care presupun schimbări majore de mentalitate şi stil de viață. Lucrarea este un act de profesionalism şi dăruire al 
echipei clujene, o adevărată mărturie de credință şi de sentiment patriotic autentic românesc şi, în acelaşi timp, un 
real model de lucru pentru specialiştii pasionaţi de cercetarea culturii tradiționale. 

